אמיר אבולעפיה

אמיר אביעוז-אבולעפיה (נולד ב-13 במאי 1968) הוא קצין צה"ל במילואים בדרגת אלוף. שימש ראש אגף התכנון, מפקד עוצבת הפלדה, ראש חטיבת התכנון באגף התכנון, מפקד עוצבת עידן ומפקד חטיבת הנח"ל.

 ביוגרפיה 
אבולעפיה גדל בטבריה והתחנך בבת-ים. בוגר מגמת אלקטרוניקה בבית הספר "אורט מלטון" בת-ים. בשנות לימודיו בתיכון, בלט בפעילותו במועצת התלמידים.

 שירות צבאי 
אבולעפיה התגייס לצה"ל בספטמבר 1986, ושובץ בגדוד 950 (לימים גדוד 50) בחטיבת הנח"ל. עבר מסלול הכשרה כלוחם, קורס מ"כים חי"ר וקורס קציני חי"ר. בסיום הקורס שב לחטיבה ושימש כמפקד מחלקה בגדוד. בנובמבר 1990 מונה למפקד פלוגה בגדוד 50. בשנת 1992 שימש כמפקד פלוגה בבה"ד 1. בהמשך מונה למפקד פלס"ר נח"ל בין השנים 1993–1995, והוביל אותה בלחימה בדרום לבנון וכנגד ארגוני הטרור הפלסטינים במהלך האינתיפאדה הראשונה. לאחר מכן שירת בנספחות צה"ל בוושינגטון. לאחר לימודים בפו"ם, הועלה לדרגת סא"ל ומונה למפקד גדוד 906 בין השנים 2000–2002. לאחר מכן הקים את גדס"ר נח"ל, ושימש כמפקד הגדוד בין השנים 2002–2004.

בשנת 2004 הועלה לדרגת אל"ם ומונה למפקד מפקדת כוחות אוויר מיוחדים, ושימש בתפקיד עד שנת 2006. ב-4 במאי 2006 מונה למפקד חטיבת בנימין, והוביל אותה בלחימה בטרור הפלסטיני. במהלך התפקיד פיקד על מבצע המעצר של איברהים חאמד, מחבל מארגון חמאס. בתפקיד זה שימש עד מאי 2008. בהמשך שימש כראש מחלקת מבצעים באמ"ץ בין השנים 2008–2010. ב-19 במרץ 2010 מונה למפקד חטיבת הנח"ל. באוקטובר 2010 פרסם מאמר בביטאון "מערכות", אשר עורר הדים בצבא ומחוצה לו, ובו קבע כי מפקדים בצה"ל מפחדים להביע עמדה עצמאית ולחלוק על הממונים עליהם. לאחר השרפה בכרמל רתם את חייליו למלאכת שיקום רכס הכרמל. ב-14 במרץ 2012 סיים את תפקידו.

ב-17 באפריל 2012 הועלה לדרגת תא"ל ומונה למפקד עוצבת עידן, ושימש בתפקיד עד 13 באוגוסט 2014. במקביל שימש כמפקד קורס מפקדי פלוגות ומפקדי גדודים בין השנים 2012–2013. בשנת 2014 מונה לראש מטה מפקדת העומק, ושימש בתפקיד עד שנת 2015. בשנת 2015 מונה לראש חטיבת התכנון באגף התכנון, תפקיד אותו מילא עד שנת 2016. ב-2 ביוני 2016 מונה למפקד עוצבת הפלדה, תפקיד בו שירת עד 13 ביוני 2017. ב-29 ביוני 2017 הועלה לדרגת אלוף וב-2 ביולי נכנס לתפקידו כראש אגף התכנון, תפקיד בו שירת עד 21 ביוני 2020. ב-12 באוקטובר 2020 יצא לחופשת פרישה מצה"ל על מנת לחסוך כספי ציבור.

בשנת 2022 מונה על ידי שר הביטחון בני גנץ לעמוד בראש ועדת האיתור למפקד גלי צה"ל.

ב-25/06/2023 הוקמה על ידי הרמטכ"ל דאז רב-אלוף הרצי הלוי ועדת חקירה לבחינת אסון צור הראשון, שבראשה עמד אלוף (במיל׳) אמיר אבולעפיה. על סמך מסקנותיה נקבע בסבירות גבוהה כי מדובר היה בפיגוע של מכונית תופת בהכוונה איראנית.

בשנת 2024 מונה אלוף במיל' אמיר אבולעפיה לעמוד בראש מנהלה מיוחדת לצד בכירים בשב"כ וגמלאי המוסד לחקר התנהלות השב"כ סביב טבח שבעה באוקטובר. במרץ 2025 פורסמו מסקנות הוועדה לציבור.

 חיים אישיים 
אבולעפיה מתגורר במודיעין, נשוי ואב לשלושה. בוגר המכללה לביטחון לאומי ובעל תואר שני במדעי המדינה מאוניברסיטת חיפה.

 לקריאה נוספת 
 עמוס הראל, "תדע כל אם עברייה", כנרת זמורה-ביתן, 2013

 קישורים חיצוניים 

 יהושע אשכנזי, אחרי לנח"ל, מתוך אתר האינטרנט של העיר מודיעין והאזור "Mnews", 3 באוגוסט 2011







מכּתביו:

 דבר המח"ט, באתר של חטיבת הנח"ל



 הערות שוליים 

קטגוריה:מפקדי סיירת נח"ל
קטגוריה:מפקדי גדס"ר נח"ל
קטגוריה:מפקדי חטיבת בנימין
קטגוריה:ראשי מחלקת המבצעים
קטגוריה:מפקדי חטיבת הנח"ל
קטגוריה:מפקדי עוצבת עידן
קטגוריה:מפקדי קורס מפקדי פלוגות ומפקדי גדודים
קטגוריה:ראשי מטה מפקדת העומק
קטגוריה:מפקדי עוצבת הפלדה
קטגוריה:ראשי אג"ת
קטגוריה:אלופי צה"ל
קטגוריה:בוגרי אורט מלטון (בת ים)
קטגוריה:בוגרי המכללה לביטחון לאומי
קטגוריה:בוגרי אוניברסיטת חיפה
קטגוריה:משפחת אבולעפיה
קטגוריה:ראשי חטיבת התכנון
קטגוריה:בוגרי סיירת נח"ל
קטגוריה:מפקדי חטיבות במלחמת לבנון השנייה
קטגוריה:ישראלים שנולדו ב-1968